Sb wis 12 : tamɣart deg wul-is : « Yak limer d lawan n waddud, ad tettnazaɛ ! Nettat a-tt-an tsusem ! Tamexluqt-a, amzun s ddkir i tmugg, seg wasmi i d-tekcem axxam mačči nesla-as tettru neɣ tesnarmat, am nettat am tlawin niḍen. Welleh ar amzun s ddkir i tmugg, mačči s teksumt d yiɣsan. » « Ihi uggaɣ d tidet, ass-a ara d-terbu, ad yeg Ṛebbi ad as-yishil unefru, ad aɣ-id-teglu s wayen nurǧa ! Ussan-nni imezwura asmi i d-tedda, niqal ferḥeɣ yis-s. Acettiḍ yurad, axxam yezga zeddig, učči yewwa di lawan. Qqareɣ ad yeɛmeṛ uxxam, ɣas ma tusa-d lmut, ad tili xersum tin ara yeldin tawwurt i usqif : Muḥend–Ameẓyan ad yaf daɣen tijegdit uɣur ara isenned. Seg wasmi yerra axxam, yuɣal-d ɣer ubrid : yeǧǧa tissit, yeǧǧa aɛawez deg yiberdan netta d yimburen n taddart. Tuɣal cwiṭ cwiṭ txessi sdat wallen. Nekk ur ufiɣ iman-iw, texreb-iyi ṭṭbiɛa, amzun d kra i ččiɣ fell-as. Tegla-yi-d s tsennant, zgiɣ deg waṭṭan, nekk werǧin ssineɣ tasga. Uɣaleɣ armi rewwleɣ fell-as, ttarraɣ iman-iw di rrif, uɣaleɣ d tawerdant deg uxxam-iw.